રાજકોટ : વેલેન્ટાઇન ડે એટલે પ્રેમના સ્વીકારનો પવિત્ર દિવસ. પરંતુ આ શુભદિવસ ઓર્ગન ડોનેશન ફાઉન્ડશેન સભ્યો માટે એક આગવું સ્થાન ધરાવે છે. કારણ કે એમના એક સક્રિય સભ્ય શ્રીમતી ભાવનાબેન મંડલીની લાડકી દીકરી રાધિકાનો જન્મદિવસની આગવી રીતે ઉજવણીનું ઓર્ગન ડોનેશન ફાઉન્ડેશન સભ્યોએ નક્કી કર્યુ. આ દિવસે રાધિકાને યાદ કરી વધુને વધુ લોકોમાં અંગદાનની જાગૃતિ ફેલાય એવું કાર્ય કરવા તૈ્યારી થઇ જોગાનું જોગ ૧૧ ફેબ્રુઆરીના એમની જ જ્ઞાતિના સમુહલગ્નનો સમારંભ સુરેન્દ્રનગર ખાતે યોજાયો. આ સમુહલગ્નમાં ભાવનાબેનનું એક પ્રેરણાદાયી કાર્ય કરનાર માતા તરીકેનું સન્માન કરવામાં આવ્યું. ઓર્ગન ડોનેશન ફાઉન્ડેશન ડો. દિવ્યેશ વિરોજા અને ડો. સંકલ્પ વણઝારાએ ઉપસ્થિત લોકોને અંગદાનની વિસ્તૃત સમજ આપી. ત્યારબાદ રાધિકાએ યાદ કરી નીતિનભાઇ ઘટાલિયાની પ્રેરણાથી ઉપસ્થિત લગભગ ર૦૦૦૦ જેટલા લોકોએ સમાજમાં અંગદાનની જાગૃતિ ફેલાવવાનો અને તેમાં સહાયક થવાનો મક્કમ નિર્ધાર કર્યો. આમ, પ્રજાપતિ સમાજની આ પ્રથમ અંગદાતા દીકરીની યાદમાં સમગ્ર પ્રજાપતિ સમાજે તેણીએ જગાવેલી જયોત એક મશાલમાં પરિવર્તિત કરી એક ઉમદા કાર્ય કર્યુ છે. આ સમગ્ર કાર્યક્રમને સફળ બનાવવા ઝાલાવાડ સમસ્ત પ્રજાપતિ સમાજના પ્રમુખ દલપતભાઇ ચૌહાણ, અધ્યક્ષ ઇશ્વરભાઇ ઘાટલીયા, અશોકભાઇ મુલીયા, ચંદુભાઇ ભલગામા, ભગવાનભાઇ મંડલી, નટુભાઇ જાદવ, ખીમજીભાઇ ખોરદીયા, અશોકભાઇ સાકરીયા, મનસુખભાઇ તલસાણીયા, વિજયભાઇ ભલગામ, રામજીભાઇ લખતરીયા, નીતિનભાઇ ઘાટલીયાએ જહેમત ઉઠાવી હતી. ઓર્ગન ડોેનેશન ફાઉન્ડેશનના સભ્યોએ રાધિકાના આ અંગદાનથી સમાજમાં અંગદાનની જાગૃતિ વધે એ માટે આ સત્ય ઘટના પર એક શોર્ટ ફિલ્મ પણ બનાવી છે અને આ રીતે રાધિકાને ભાવાંજલી આપી છે. જેનો પ્રીમિયર શો ટુંક સમયમાં યોજવામાં આવશે.